La Tor e je un flum che al nas tal comun di Lusèvare dongje Tanataviele, intes valadis che a cjapin il non di chel flum stes. Dopo di vê coret in maniere tumultuose, cuant che e rive a Tarcint la Tor si slargje simpri di plui. Biel che al ven jù il teren al divente simpri plui permeabil e il flum al à la tindince a soterâsi e a someâ a un turint. Afluents de Tor a son la Vedronze, il Cuarnap e la Maline. Dopo di 47 chilometris la Tor e finìs tal Nadison par là dopo a scjariâsi tal Lusinç.